**PREDLOG**

Na osnovu člana 18 i 19 stav 2 tačka 1 Zakona o kulturi (“Sl. list Crne Gore”, br. 49/08, 16/11, 40/11 i 38/12) i člana 14 Odluke o osnivanju Javne ustanove Gradska biblioteka Tivat (“Sl. list Crne Gore - opštinski propisi”, br. 09/21), Savjet Javne ustanove Gradska biblioteka Tivat, na sjednici održanoj 16.06.2021. godine, donio je

**S T A T U T**

**Javne ustanove Gradska biblioteka Tivat**

**I OSNOVNE ODREDBE**

**Predmet**

**Član 1**

Ovim Statutom uređuju se pitanja od značaja za organizaciju, upravljanje, rad i funkcionisanje Javne ustanove Gradska biblioteka Tivat (u daljem tekstu: Biblioteka): naziv, sjedište i adresa ustanove; djelatnost ustanove; djelokrug rada organa upravljanja i rukovođenja; uslovi i postupak za imenovanje i razrješenje člana organa upravljanja; uslovi i postupak za izbor i razrješenje direktora ustanove; opšta akta ustanove i način njihovog donošenja; finansiranje rada; način utvrđivanja kandidata iz reda zaposlenih za imenovanje članova organa upravljanja, način utvrđivanja predloga za razrješenje člana organa upravljanja iz reda zaposlenih, javnost rada, i druga pitanja od značaja za rad ustanove.

**Član 2**

Izrazi koji se u ovom Statutu koriste za fizička lica u muškom rodu podrazumijevaju iste izraze u ženskom rodu.

**Status**

**Član 3**

Biblioteka je u skladu sa osnivačkim aktom organizovana kao samostalna javna ustanova, koja obavlja djelatnost narodne biblioteke, i matična je za područje opštine Tivat.

Osnivač Biblioteke je Opština Tivat (u daljem tekstu: Osnivač).

O promjeni statusa Biblioteke odlučuje Osnivač.

**Član 4**

Biblioteka ima svojstvo pravnog lica sa pravima, obavezama i odgovornošću, u skladu sa zakonom, osnivačkim aktom i ovim Statutom.

Biblioteka stiče svojstvo pravnog lica danom upisa u Centralni registar privrednih subjekata Crne Gore.

U pravnom prometu sa trećim licima Biblioteka istupa u svoje ime i za svoj račun, zaključuje ugovore i obavlja druge poslove u skladu sa zakonom, osnivačkim aktom i ovim Statutom.

**II NAZIV I SJEDIŠTE**

**Naziv**

**Član 5**

Biblioteka posluje pod punim i skraćenim nazivom.

Puni naziv je: Javna ustanova Gradska biblioteka Tivat.

Skraćeni naziv je: JU Gradska biblioteka Tivat.

U pravnom prometu sa inostranstvom Biblioteka može koristiti svoj naziv i na stranim jezicima.

Naziv Biblioteke mora biti istaknut na zgradi sjedišta.

Biblioteka može promijeniti naziv i sjedište samo odlukom Osnivača.

**Sjedište**

**Član 6**

Sjedište Biblioteke je u Tivtu, ulica Luke Tomanovića br. 4.

**Pečat, štambilj, memorandum i logo**

**Član 7**

Biblioteka ima pečat, štambilj, memorandum i logo.

Pečat je okruglog oblika prečnika 32 mm i sadrži tekst “JU Gradska biblioteka” ispisan po obodu ćiriličnim i latiničnim pismom, i tekst “Tivat” ispisan u sredini horizontalno ćiriličnim i latiničnim pismom.

Štambilj Biblioteke je pravougaonog oblika dimenzija 54 x 20 mm i sadrži tekst “JU Gradska biblioteka Tivat” ispisan ćiriličnim i latiničnim pismom, sa rubrikom za upis djelovodnog broja i datuma zavođenja akta.

Način izrade, upotrebe, čuvanja i uništenja pečata i štambilja, kao i sadržaj i oblik memoranduma i logoa propisuje direktor posebnom odlukom.

**III DJELATNOST I ORGANIZACIJA RADA**

**Djelatnost**

**Član 8**

Djelatnost Biblioteke je od javnog interesa.

Djelatnost Biblioteke obuhvata poslove koje se odnose na:

1. nabavku, obradu, čuvanje, zaštitu i korišćenje, prezentaciju i popularizaciju bibliotečke građe;
2. izradu kataloga, bibliografija, biltena, baze podataka i drugih izvora informacija;
3. omogućavanje pristupa bibliotečkoj građi, izvorima informacija, uslugama i servisima;
4. obezbjeđivanje korišćenja i protoka bibliografskih i drugih izvora informacija i usluga;
5. edukaciju korisnika;
6. vođenje evidencije o građi i korisnicima;
7. učestvovanje u opštem i informatičkom obrazovanju građana;
8. prikupljanje, obrađivanje i čuvanje zavičajne građe na području djelatnosti biblioteke;
9. organizovanje posebnih oblika rada za djecu, omladinu i odrasle u cilju razvijanja i podsticanja čitalačke kulture;
10. organizovanje posebnih oblika rada za lica sa posebnim potrebama i obezbjeđivanje uslova za korišćenje bibliotečke građe shodno njihovim potrebama i mogućnostima;
11. organizovanje kulturnih aktivnosti u skladu sa svojom djelatnošću;
12. izdavačku djelatnost;
13. organizovanje istraživačkog rada u okviru svog djelovanja;
14. druge poslove u skladu sa zakonom.

Odluku o promjeni djelatnosti donosi Osnivač.

**Član 9**

Biblioteka je članica bibliotečko-informacionog sistema COBISS.CG.

**Član 10**

Biblioteka može biti izdavač i vlasnik časopisa.

**Organizacija rada**

**Član 11**

Organizacija i način rada Biblioteke treba da obezbjede potpuno, efikasno, kvalitetno, blagovremeno i racionalno obavljanje poslova utvrđenih zakonom, osnivačkim aktom, ovim Statutom i drugim aktima Biblioteke.

Organizacija i način rada Biblioteke uređuju se aktom o unutrašnjoj organizacija i sistematizaciji Biblioteke.

**IV UPRAVLJANJE I RUKOVOĐENJE**

**Savjet**

**Član 12**

Bibliotekom upravlja Savjet Biblioteke (u daljem tekstu: Savjet).

Savjet:

1. donosi statut Biblioteke;
2. utvrđuje poslovnu politiku i programsku koncepciju razvoja Biblioteke;
3. donosi program rada Biblioteke;
4. donosi akt o unutrašnjoj organizaciji i sistematizaciji poslova u Biblioteci i druge opšte akte Biblioteke;
5. bira i razrješava direktora ustanove, uz saglasnost Osnivača;
6. usvaja izvještaj o radu i izvještaj o finansijskom poslovanju Biblioteke;
7. određuje cijene proizvoda i usluga koje pruža Biblioteka;
8. predlaže Osnivaču statusne promjene Biblioteke;
9. donosi poslovnik o radu;
10. redovno pisanim putem izvještava Osnivača o poslovanju u Biblioteci, a najmanje jednom u tri mjeseca, i blagovremeno dostavlja Osnivaču zapisnike sa održanih sjednica;
11. vrši i druge poslove u skladu sa zakonom, statutom i drugim opštim aktima Biblioteke.

**Član 13**

Savjet ima predsjednika i četiri člana, od kojih je jedan iz reda zaposlenih u Biblioteci.

Za predsjednika i člana Savjeta, osim člana Savjeta iz reda zaposlenih, imenuje se stvaralac ili stručnjak iz oblasti koja je od značaja za razvoj kulture.

Predsjednika i članove Savjeta imenuje i razrješava Osnivač.

Mandat predsjednika i članova Savjeta traje četiri godine.

Predsjednik i članovi Savjeta imaju pravo na mjesečnu naknadu koju utvrđuje Osnivač, na osnovu posebne Odluke.

Sredstva za rad Savjeta obezbjeđuje Biblioteka.

**Imenovanje člana Savjeta iz reda zaposlenih**

**Član 14**

Kandidata iz reda zaposlenih za imenovanje u Savjet utvrđuju zaposleni tajnim glasanjem.

Postupak predlaganja i utvrđivanja kandidata iz reda zaposlenih u Savjet sprovodi Komisija od tri člana koju obrazuje Savjet.

Član Komisije iz stava 2 ovog člana ne može biti predložen za kandidata za člana Savjeta.

Predlog kandidata iz reda zaposlenih za imenovanje u Savjet može podnijeti svaki zaposleni.

Glasanje za kandidata iz reda zaposlenih za imenovanje za člana Savjeta punovažno je ako je glasalo više od polovine ukupnog broja zaposlenih.

Ako nije glasalo više od polovine od ukupnog broja zaposlenih glasanje se ponavlja.

Ako dva ili više predloga za kandidata za imenovanje u Savjet dobiju isti najveći broj glasova, glasanje se ponavlja za te predloge.

Ako na ponovljenom glasanju nije glasalo više od polovine ukupnog broja zaposlenih ili prijedlozi za koje je ponovljeno glasanje dobiju isti broj glasova, ponavlja se postupak podnošenja prijedloga.

Nakon sprovedenog postupka, direktor Biblioteke dostavlja Osnivaču predlog izabranog kandidata sa najvećim brojem glasova iz reda zaposlenih, radi imenovanja istog u Savjet.

**Rad i odlučivanje Savjeta**

**Član 15**

Savjet radi u sjednicama.

Sjednice Savjeta saziva i njima predsjedava predsjednik Savjeta.

Savjet punovažno odlučuje kada sjednici prisustvuje većina ukupnog broja članova.

Pripremanje i sazivanje sjednica, način rada i odlučivanja Savjeta, i druga pitanja od značaja za rad Savjeta bliže se uređuju poslovnikom o radu.

Na poziv predsjednika sastanku Savjeta mogu prisustvovati lica čije se mišljenje traži radi razmatranja aktuelnih pitanja koja su na dnevnom redu Savjeta.

**Razrješenje predsjednika i člana Savjeta**

**Član 16**

Predsjednik, odnosno član Savjeta može biti razriješen prije isteka mandata, ako:

* podnese ostavku,
* postupa suprotno zakonu ili statutu Biblioteke,
* ne vrši dužnost duže od šest mjeseci,
* je pravosnažno osuđen na bezuslovnu kaznu zatvora,
* ne štiti javni interes.

Član Savjeta iz reda zaposlenih može biti razriješen prije isteka mandata i u slučaju ako ne zastupa interese zaposlenih na način utvrđen statutom Biblioteke.

U slučaju prestanka mandata članu Savjeta prije isteka vremena na koji je imenovan, imenuje se novi član čiji mandat traje do isteka mandata aktuelnog saziva Savjeta.

**Zastupanje interesa zaposlenih**

**Član 17**

Član Savjeta iz reda zaposlenih zastupa interese zaposlenih na način što:

* zahtijeva da se pitanja od značaja za zaposlene razmatraju na sjednicama Savjeta,
* prezentuje Savjetu inicijative, predloge i sugestije zaposlenih u odnosu na pitanja iz njegove nadležnosti i o tome blagovremeno obavještava zaposlene,
* zastupa stavove zaposlenih u vezi predloga opštih akata i drugih materijala o kojim se oni upoznaju ili izjašnjavaju, u skladu za zakonom i kolektivnim ugovorom.

**Razrješenje člana Savjeta iz reda zaposlenih**

**Član 18**

Inicijativu za utvrđivanje predloga za razrješenje člana Savjeta iz reda zaposlenih, zbog nezastupanja interesa zaposlenih, može da podnese najmanje trećina od ukupnog broja zaposlenih.

O inicijativi iz stava 1 ovog člana izjašnjavaju se svi zaposleni, tajnim glasanjem.

Postupak glasanja za izjašnjavanje o inicijativi iz stava 1 ovog člana sprovodi Komisija od tri člana koju obrazuje Savjet.

Predlog za razrješenje člana Savjeta iz reda zaposlenih utvrđen je ako je glasalo više od polovine od ukupnog broja zaposlenih i ako se za predlog izjasnilo više od polovine zaposlenih koji su glasali, i dostavlja se Osnivaču na odlučivanje.

**Razrješenje predsjednika i člana Savjeta ako ne štiti javni interes**

**Član 19**

Inicijativu za razrješenje predsjednika Savjeta ako ne štiti javni interes može da podnese svaki član Savjeta, direktor i najmanje polovina od ukupnog broja zaposlenih.

Inicijativu za razrješenje člana Savjeta ako ne štiti javni interes mogu da podnesu predsjednik Savjeta, svaki član Savjeta, direktor i najmanje polovina od ukupnog broja zaposlenih.

Obrazložena inicijativa iz stava 1 i 2 ovog člana dostavlja se Osnivaču na odlučivanje.

**Direktor**

**Član 20**

Bibliotekom rukovodi direktor.

Direktor:

1. predlaže statut Biblioteke;
2. organizuje rad i vodi poslovanje Biblioteke;
3. predstavlja i zastupa Biblioteku;
4. predlaže poslovnu politiku i programsku koncepciju razvoja Biblioteke;
5. predlaže akt o unutrašnjoj organizaciji i sistematizaciji poslova u Biblioteci i druge opšte akte koje donosi Savjet;
6. predlaže program rada i finansijski plan Biblioteke;
7. podnosi Savjetu Bibloteke i Osnivaču izvještaj o radu i izvještaj o finansijskom poslovanju;
8. stara se o obezbjeđivanju uslova i sredstava za ostvarivanje programa rada Biblioteke;
9. izvršava odluke Savjeta Biblioteke;
10. donosi opšte akte koji nijesu u nadležnosti Savjeta Biblioteke;
11. odgovoran je za zakonitost rada Biblioteke;
12. u skladu sa zakonom, do odluke nadležnog organa, obustavlja od izvršenja odluke Savjeta Biblioteke za koje smatra da su nezakonite;
13. postavlja i razrješava rukovodioce unutrašnjih organizacionih jedinica ustanove;
14. odlučuje o zasnivanju i prestanku radnog odnosa u Biblioteci;
15. vrši i druge poslove u skladu sa zakonom, statutom i drugim opštim aktima.

**Izbor direktora**

**Član 21**

Direktor Biblioteke bira se na period od četiri godine, na osnovu javnog konkursa koji raspisuje Savjet.

Odluku o izboru direktora donosi Savjet, uz saglasnost Osnivača.

Direktor pored opštih uslova utvrđenih zakonom mora da ispunjava i posebne uslove:

* visoko obrazovanje, VII1 nivo kvalifikacije obrazovanja iz oblasti društvenih nauka, i
* najmanje pet godina radnog iskustva u oblasti od značaja za obavljanje djelatnosti Biblioteke na poslovima rukovođenja, odnosno na poslovima koji zahtjevaju samostalnost u radu.

Kandidat za direktora dužan je da uz prijavu na konkurs podnese program razvoja Biblioteke.

Ako se na konkursu ne izabere direktor, odnosno ako Osnivač ne da saglasnost na odluku o izboru, javni konkurs se ponavlja.

Do izbora novog direktora funkciju direktora vrši dotadašnji direktor.

**Predstavljanje i zastupanje**

**Član 22**

Direktor je ovlašćen da u ime Biblioteke zaključuje ugovore i vrši druge pravne radnje, da predstavlja Biblioteku pred trećim licima i da je zastupa pred sudovima i drugim organima.

Direktor može ovlašćenje za zastupanje dati drugom licu u obliku pisanog punomoćja.

Punomoćje iz stava 2 ovog člana sadrži obim ovlašćenja i vrijeme važenja.

**Razrješenje direktora**

**Član 23**

Direktor može biti razriješen prije isteka mandata, ako:

* podnese ostavku,
* ne sprovodi odluke Savjeta Biblioteke,
* ispuni neki od uslova propisanih zakonom za prestanak radnog odnosa po sili zakona,
* je pravosnažno osuđen na bezuslovnu kaznu zatvora,
* postupa suprotno zakonu, statutu i opštim aktima Biblioteke,
* ne obezbjeđuje zakonit rad Biblioteke,
* nenamjenski ili neracionalno koristi sredstva kojim upravlja,
* Savjet Biblioteke ne usvoji program rada ili izvještaj o radu i finansijskom poslovanju Biblioteke,
* Osnivač ne da saglasnost na program rada ili izvještaj o radu i finansijskom poslovanju Biblioteke.

Ukoliko nastupi neki od razloga za razrješenje direktora, Savjet razrješava direktora uz saglasnost Osnivača.

U slučaju razrješenja direktora, Savjet uz saglasnost Osnivača može imenovati vršioca dužnosti direktora do izbora direktora u skladu sa statutom Biblioteke, a najduže na period do šest mjeseci.

**Odnos direktora i Savjeta**

**Član 24**

Direktor za svoj rad odgovara Savjetu.

Direktor je dužan da učestvuje u radu Savjeta bez prava odlučivanja.

Ako Savjet donese akt koji je po ocjeni direktora u suprotnosti za zakonom ili drugim propisom, direktor će na to upozoriti Savjet.

Ako Savjet i nakon upozorenja direktora ostane pri svojoj odluci, direktor će obustaviti izvršenje te odluke, odnosno akta Savjeta, i o tome u roku od tri dana od njegovog donošenja obavijestiti Osnivača.

**V OSTALI ORGANI BIBLIOTEKE**

**Stručno vijeće**

**Član 25**

Stručno vijeće čine stručno bibliotečko osoblje i direktor.

Stručno vijeće razmatra i daje mišljenja o stručnim i drugim pitanjima rada i razvoja Biblioteke, saglasno Statutu i drugim opštim aktima, predlaže način organizovanja i vođenja stručnog rada, plan i program rada Biblioteke i obavlja druge poslove određene aktom o osnivanju i statutom biblioteke.

**Radna tijela**

**Član 26**

U cilju realizovanja programa rada, proučavanja pojedinih pitanja, pripremanja opštih akata ili izvršavanja zadataka i poslova koji zahtijevaju zajednički rad, koordinaciju i saradnju sa drugim organima ili organizacijama, Savjet i direktor mogu da, u skladu sa svojim nadležnostima, obrazuju stalna ili privremena radna tijela (komisije, radne grupe i dr.).

U radna tijela mogu se angažovati i predstavnici drugih organa i organizacija, naučnih i stručnih institucija, kao i istaknuti pojedinci iz različitih oblasti od značaja za realizaciju zadatog posla.

Odlukom o obrazovanju radnog tijela utvrđuju se status radnog tijela, zadaci, rok za izvršenje zadatka, administrativna i tehnička podrška, i naknada za rad.

**VI FINANSIRANJE, OBAVEZE I IMOVINA**

**Član 27**

Sredstva za finansiranje djelatnosti i rad Biblioteke ostvaruju se iz:

* budžeta Osnivača;
* sopstvenih prihoda;
* donacija;
* drugih izvora u skladu sa zakonom.

Sredstva iz stava 1 alineja 1 ovog člana obezbjeđuju se na osnovu godišnjeg programa rada i finansijskog plana Biblioteke koji se dostavlja Osnivaču do kraja novembra tekuće godine za narednu godinu, a na koji Osnivač daje saglasnost.

**Program rada**

**Član 28**

Biblioteka obavlja djelatnost na osnovu programa rada i finansijskog plana.

Program rada sadrži:

* pregled aktivnosti,
* osnovnu sadržinu programskog posla,
* nosioce posla,
* rokove za izvršenje posla,
* subjekte saradnje,
* pregled potrebnih finansijskih sredstava za programske aktivnosti.

**Obaveze Biblioteke**

**Član 29**

Biblioteka je dužna da obavlja djelatnost za koju je osnovana, namjenski koristi sredstva za rad, i da Osnivaču do kraja aprila tekuće godine podnese izvještaj o radu i izveštaj o finansijskom poslovanju za prethodnu godinu, na saglasnost.

**Obaveze Osnivača**

**Član 30**

Obaveza Osnivača je da obezbijedi sredstva i uslove za rad Biblioteke.

Sredstva iz stava 1 ovog člana obuhvataju: sredstva za zarade i ostala primanja zaposlenih, materijalne troškove, održavanje i osiguravanje objekta i opreme, tehničko-tehnološko opremanje za realizaciju programskih aktivnosti.

Osnivač odgovara za obaveze Biblioteke.

**Sopstveni prihodi**

**Član 31**

Biblioteka može ostvarivati prihode vršenjem djelatnosti za koju je osnovana.

Sopstvene prihode Biblioteka je dužna da koristi za pokriće troškova nastalih obavljanjem poslova kojima je prihod ostvaren i za unapređenje djelatnosti Biblioteke.

Pod unapređenjem djelatnosti Biblioteke smatra se: ulaganje u prostor, opremu i druga sredstva potrebna za obavljanje djelatnosti; stručno usavršavanje i osposobljavanje zaposlenih; poboljšanje uslova rada; učešće u međunarodnim projektima i aktivnostima i medijska promocija Biblioteke.

Biblioteka može dio sopstvenih prihoda, uz saglasnost Osnivača, koristiti za povećanje zarada i isplatu drugih naknada i pomoći zaposlenima.

**Donacije i druge pomoći**

**Član 32**

Biblioteka je dužna da sredstva donacije i druge pomoći koristi u skladu sa namjenom koju odredi donator, odnosno davalac pomoći.

Donacije i pomoći kojima nije određena namjena koriste se za ostvarivanje programskih aktivnosti ustanove.

**Imovina**

**Član 33**

Imovina Biblioteke je imovina Osnivača i čine je pokretne i nepokretne stvari, prava i novčana sredstva koja su obezbijeđena od strane Osnivača, stečena obavljanjem djelatnosti ili pribavljena iz drugih izvora, evidentirana na način i po postupku utvrđenim Zakonom o državnoj imovini.

Biblioteka i Osnivač dužni su da vode evidenciju o imovini u skladu sa propisima.

**Nadzor**

**Član 34**

Upravni nadzor nad radom Biblioteke vrši organ lokalne uprave Osnivača nadležan za poslove kulture.

**VII JAVNOST RADA I ZAŠTITA**

**Javnost rada**

**Član 35**

Rad Biblioteke je javan.

Javnost rada obezbjeđuje se:

* informisanjem subjekata koji imaju pravni interes za praćenje rada i poslovanje Biblioteke (zaposleni, Osnivač, NBCG „Đurđe Crnojević”) i povremenim obavještavanjem šire javnosti,
* objavljivanjem planova i izvještaja o radu, opštih akata, stručnih radova, publikacija i kataloga,
* omogućavanjem korišćenja bibliotečke građe,
* uvidom u bibliotečku dokumentaciju,
* davanjem saopštenja za javnost, organizovanjem konferencija za medije i stručnih i naučnih skupova,
* saradnjom sa stručnim i naučnim institucijama, strukovnim udruženjima, nevladinim organizacijama, umjetnicima i stručnjacima u kulturi, medijima i drugim subjektima, čiji je rad i djelovanje od interesa za ostvarivanje bibliotečke djelatnosti,
* informisanjem zaposlenih o pitanjima koja su od značaja za organizaciju rada, ekonomski i socijalni položaj zaposlenih,
* omogućavanjem pristupa informacijama, u skladu sa zakonom.

O javnosti rada Biblioteke staraju se Savjet i direktor Biblioteke, u skladu sa svojim nadležnostima.

**Informisanje zaposlenih**

**Član 36**

Informisanje zaposlenih vrši se putem pisanih obavještenja na oglasnoj tabli i internet stranici Biblioteke, omogućavanjem uvida u odgovarajuća akta i dokumentaciju, i na drugi prikladan način, u skladu sa zakonom.

**Zaštita podataka**

**Član 37**

Savjet i direktor Biblioteke dužni su da obezbijede zaštitu podataka o ličnosti i zaštitu podataka koji su u skladu sa zakonima označeni određenim stepenom tajnosti.

**Zaštita životne sredine**

**Član 38**

Direktor je dužan, da u skladu sa zakonom, obezbjeđuje zaštitu prirode i životne sredine, od uticaja za obavljanje djelatnosti Biblioteke.

**VIII OPŠTA I POJEDINAČNA AKTA**

**Vrste opštih akata**

**Član 39**

Opšta akta Biblioteke su:

* statut,
* poslovnik o radu Savjeta,
* pravilnici,
* posebne odluke.

Opšta akta iz stava 1 ovog člana sadrže obrazloženje u kojem su navedeni pravni osnov za donošenje, razlozi donošenja, usaglašenost sa zakonima i drugim propisima, objašnjenje osnovnih pravnih instituta, i procjena sredstava za sprovođenje tog opšteg akta.

**Izmjene i dopune Statuta i drugih opštih akata**

**Član 40**

Inicijativu za izmjene i dopune Statuta i drugih opštih akata može da pokrene direktor, predsjednik Savjeta, više od polovine članova Savjeta ili više od polovine od ukupnog broja zaposlenih.

Inicijativa iz stava 1 ovog člana mora da sadrži analizu stanja, pojava i problema u oblasti koju je potrebno urediti izmjenama i dopunama opšteg akta, i podnosi se Savjetu.

Ako obim izmjena i dopuna Statuta, odnosno drugog opšteg akta prelazi više od polovine važećih odredbi, priprema se novi Statut, odnosno drugi opšti akt.

**Pojedinačna akta**

**Član 41**

Pojedinačnim aktima rješavaju se prava, obaveze i interesi zaposlenih i drugih fizičkih i pravnih lica.

**IX PRELAZNE I ZAVRŠNE ODREDBE**

**Član 42**

Opšta akta Biblioteke u skladu sa Statutom donijeće se u roku od 90 dana od dana stupanja na snagu ovog Statuta.

**Član 43**

Stupanjem na snagu ovog Statuta prestaju da važe odredbe Statuta Javne ustanove Centar za kulturu Tivat (“Sl. list Crne Gore - opštinski propisi”, br. 45/19) koje se odnose na radnu jedinicu Narodna biblioteka i čitaonica.

**Član 44**

Ovaj Statut stupa na snagu danom stupanja na snagu Odluke o davanju saglasnosti na Statut Javne ustanove Gradska biblioteka Tivat koju donosi Osnivač, i biće objavljen u “Službenom listu Crne Gore – opštinski propisi”.

Broj:

Tivat,

Predsjednica Savjeta,

Gordana Danilović

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

***O b r a z l o ž e n j e***

**Pravni osnov**

Pravni osnov za donošenje Statuta JU Gradska biblioteka Tivat sadržan je u članu 19 stav 2 tačka 1 Zakona o kulturi ("Sl. list Crne Gore", br. 49/08, 16/11, 40/11, 38/12) kojim je precizirano da savjet ustanove donosi statut ustanove, i članu 14 Odluke o osnivanju Javne ustanove Gradska biblioteka Tivat (“Sl. list Crne Gore - opštinski propisi”, br. 09/21) kojim je između ostalog definisano da će se donošenje statuta izvršiti u roku od 90 dana od dana stupanja na snagu pomenute odluke.

**Razlozi za donošenje**

Donošenju ovog akta prethodilo je usvajanje Odluke o osnivanju Javne ustanove Gradska biblioteka Tivat (“Sl. list Crne Gore - opštinski propisi”, br. 09/21) na sjednici Skupštine opštine Tivat dana 31.03.2021. godine, a koja je stupila na snagu 17.04.2021. godine, kao i usvajanje Odluke o imenovanju Savjeta JU Gradska biblioteka Tivat (“Sl. list Crne Gore – opštinski propisi”, br. 15/21) na sjednici Skupštine opštine Tivat dana 19.05.2021. godine, a koja je stupila na snagu 05.06.2021. godine.

Članom 18 Zakona o kulturi određeno je da statut ustanove sadrži naziv, sjedište i adresu ustanove; djelatnost ustanove; djelokrug rada organa upravljanja i rukovođenja; uslove ipostupak za izbor i razrješenje direktora ustanove; opšte akte ustanove i način njihovog donošenja; finansiranje rada; način utvrđivanja kandidata iz reda zaposlenih za imenovanje članova organa upravljanja, način utvrđivanja predloga za razrješenje člana organa upravljanja iz reda zaposlenih, javnost rada i druga pitanja od značaja za rad ustanove, te da saglasnost na statut ustanove daje osnivač. Članom 10 stav 1 tačka 1 Odluke o osnivanju Javne ustanove Gradska biblioteka Tivat takođe je propisano da Osnivač (Opština Tivat) daje saglasnost na statut ustanove (JU Gradska biblioteka Tivat).

Za sprovođenje ovog akta predviđena su finansijska sredstva u budžetu Opštine Tivat za tekuću godinu, u okviru budžetske stavke JU Centar za kulturu, što je potvrđeno i obrazloženo od strane Sekretarijata za finansije, aktom broj 08-400/21-97/1 od 22.03.2021. godine.